22.7.2019 16:10 | Bora-Hansgrohe na Tour de France už nie je len o Petrovi Saganovi a jeho skvelých výkonoch v šprintérskych a mierne zvlnených koncovkách etáp.
Nemecký tím tento rok na "Starej dáme" vyrukoval do boja o celkové poradie celkom nečakane s Emanuelom Buchmannom. Po dvoch týždňoch patrí 26-ročnému nemeckému cyklistovi šiesta priečka v boji o žltý dres s odstupom 27 sekúnd na tretie miesto.
Buchmann sa od začiatku pretekov držal v popredí celkovej klasifikácie, ale definitívne o svojich kvalitách presvedčil vo dvoch náročných pyrenejských etapách. Počas víkendu na mýtickom Tourmalete aj na vrchole stúpania Prat d'Albis finišoval ako štvrtý. Všimol si to aj Jan Ullrich, doteraz jediný nemecký cyklista, ktorý celkovo zvíťazil na Tour de France (1997).
"Jazdí odvážne a pritom takticky aj disciplinovane. Medzi najväčšími favoritmi sa drží v kopcoch, ale aj v časovke ukázal svoju triedu. Poukazuje to na to, že má predpoklady stať sa skutočným šampiónom," povedal Jan Ullrich v rozhovore pre denník Bild.
Ullrich netvrdí, že Buchmann už má na to, aby zaútočil na celkový triumf, ale reálne by podľa neho mohlo byť konečné pódiové miesto v Paríži. Zatiaľ posledným Nemcom na pódiu Tour de France bol v roku 2006 Andreas Klöden. "Veľmi sa teším z toho, že je tu konečne nemecký cyklista so šancou dostať sa na stupne víťazov. Buchmannove výkony na Tour de France majú priaznivý dopad na celú nemeckú cyklistiku," myslí si Ullrich.
SKVELÉ VÝSLEDKY
Výkony 26-ročného rodáka z Ravensburgu nie sú až takým veľkým prekvapením pri pohľade na jeho tohtoročné výsledky spred Tour de France. Na všetkých etapových pretekoch, ktoré absolvoval, sa umiestnil do siedmej priečky. Podujatie Okolo Baskicka aj generálku na Tour de France Critérium du Dauphiné skončil dokonca na tretej pozícii.
"Mám za sebou dobré výsledky v tejto sezóne, urobil som veľký výkonnostný skok. Som silnejší ako predtým a líderská pozícia na Tour de France mi sadla," uviedol Emanuel Buchmann pre špecializovaný portál Cyclingnews.
K svojim ambíciám pred záverečným týždňom v Alpách podotkol: "Stále je ním konečné miesto v najlepšej desiatke. Bol by som veľmi šťastný, keby som došiel do Paríža do desiateho miesta. Ak by to však bola prvá päťka, bolo by to ešte krajšie. Samozrejme, uvedomujem si, že preliezť Alpy bude náročné. Ak ma postihne zlý deň v Alpách, môžem stratiť veľmi rýchlo veľa času. Verím však, že taký deň nepríde."
Športový riaditeľ tímu Bora-Hansgrohe Enrico Poitschke vyzdvihuje skutočnosť, že Buchmann je nováčik v elitnej desiatke zväčša ostrieľaných borcov na Tour de France. Vzhľadom na to, že mu chýbajú potrebné skúsenosti, nechce na neho vyvíjať zbytočný tlak pred rozhodujúcim týždňom na Tour. "Stále máme ten istý cieľ - budeme radi, ak sa v Paríži ocitne v desiatke najlepších," povedal Poitschke.